﻿ Szénné égett hajléktalan
Kezdőlap Hírek Közélet Szénné égett hajléktalan
Szénné égett hajléktalan
2017. április 20. csütörtök, 07:41
Egy férfi elhunyt, társa súlyos égési sebeket szenvedett tegnap késő délután Sepsiszentgyörgyön. A két hajléktalan a gazdátlanná vált szakszervezetek művelődési házának oldallépcsőjénél húzta meg magát, a hideg ellen védekezésül a lépcsőfeljáró tetején tüzet gyújtottak, attól kaphatott lángra ruházatuk.
A szomszédos ház lakói a tüzet látva adtak riasztást, elsőként a helyi rendőrség érkezett a helyszínre, a szolgálati autójukban levő poroltóval kezdték oltani a lángokat – és csak ekkor vették észre, hogy a lépcsőn ülő férfi ruházata ég. A helyi rendőrök kabátjukat is felhasználták az oltásra, a lángokban levő férfi nem kiabált, csak nyögött, menekülni sem próbált a veszélytől. Miután a rendőrök eloltották ruházatát, megtalálták a mellette fekvő másik férfit, aki akkorra már teljesen szénné égett. Egy rohammentő és egy sürgősségi mentő szállt ki a helyszínre, a még életben levő áldozatot kórházba vitték, az elhunyt testét a kriminalisztikai rendőrség szállíttatta el.
Az elhunyt B. F.-et és a szinte egész testén megégett, féllábú Sz. Á.-t hajléktalanként ismeri a rendőrség, az éjjeli menhelyen szoktak meghúzódni. A környék lakói szerint többször éjszakáztak már a szakszervezetek művelődési házának hátsó részénél, ezúttal a hideg ellen kereshettek védettebb helyet maguknak a lépcsőfeljárón, ahol tüzet raktak, a lángok meg valószínűleg a széltől kaptak bele ruháikba.